'Styl-sheriff' Hannon by Wildsfees | News24
'Styl-sheriff' Hannon by Wildsfees
=Hannon Bothma is miskien Suid-Afrika se styl-sheriff, maar hy dra eerder 'n grimeerkwas as 'n cowboy-rollie soos dié een op Kosie Beukes (8) se heup. Kosie is die land se jongste musiek- sensasie en gaan eersdaags in Amerika aan 'n talentkompetisie deelneem. Hy bespeel 13 verskillende instrumente. Dié twee begaafdes is vanjaar deel van die Spar Kirkwood Wildsfees se program. Die fees word van 24 tot 26 Junie gehou. Foto: THEO JEPTHA
Hy is ongetwyfeld Suid-Afrika se styl-sheriff en kan 'n vaal gesiggie vinniger inkleur as wat 'n cowboy kan skiet.
Dít sal Hannon Bothma volgende maand bewys wanneer hy by die Spar Kirkwood Wildsfees optree.
Hannon, gewilde stylkenner en televisiepersoonlikheid, het Vrydag met sy bloedrooi cowboy-hoed glans verleen aan die bekendstelling van die Spar Kirkwood Wildsfees.
By dié fees, wat van 24 tot 26 Junie plaasvind, bied Hannon in samewerking met Die Burger 'n spesiale mooimaak-oggend aan.
"Dit sal die meeste pret wees wat 500 vroue onder een dak kan hê – sonder om die wet te oortree," het hy geskerts.
"Ek sal vir die vroue leer hoe om die regte haarstyl vir hul gesigte en soort hare te kies, want hare is die belangrikste aspek van jou voorkoms."
Eintlik wil hy vroue inspireer om die beste van hul eie skoonheidspotensiaal te maak.
"Elke vrou is uniek. Die grootste fout wat jy kan maak, is om modes te volg wat jy by jou vriendin of in 'n tydskrif sien.
"Tydskrifte wys nooit vroue wat ouer as 21 jaar is of klere groter as 'n nr. 10 dra nie. Daarom is dit 'n fout as vroue streef om bloudrukke van mekaar te word."
Hannon se vertoning vind op 25 Junie van 09:00 tot 11:00 by die Hoërskool Kirkwood se saal plaas. Kaartjies is R150 elk en beskikbaar by Hellen (041 365 0217) of aanlyn by www.westway.co.za.